钦定古今图书集成/明伦汇编/官常典/第627卷 > 詹俊
## 钦定古今图书集成/明伦汇编/官常典/第627卷 > 詹俊

按《明外史》本传：“俊字用章，当涂人。洪武初，征授磁州
同知。时兵革初定，招徕流移，抚恤备至。民有诉掘地
得金，为众所攫者，俊立众于庭，谕以大义，众感悟，悉
还所攫金。民怀金谢，俊笑却之。尝督民输饷潼关，会
严寒，车牛多死，饷亏耗，俊解银带易粟代输，及归民
制带以偿，俊卒不受。邑有蝗，为文吁天，蝗悉出境。久”
旱，俊作歌自责，雨随注。居三年，迁汝宁府通判。治廨
舍，得窖钱，役夫以献，俊曰：“此汝所得，何与我事？”尽畀
之，人服其清操。以疾告归，州民垂涕挽留，卒于道。